དེ་ནས་ཤིན་ཏུ་སྤྲོས་མེད་བརྡའི་དབང་ནི༔སློབ་མ་རྣམས་ཀྱི་ལུས་རྡོ་རྗེ་རྩེ་ལྔ་མེ་འོད་འབར་བར་བསྒོམས་ལ་རྡོ་རྗེའི་འདུག་སྟངས་བྱ༔ངག་ཏུ་ཧཱུྃ་གི་གླུ་བླང་ཞིང་སྣང་སྲིད་ཐམས་ཅད་ཧཱུྃ་གི་གཟུགས་སྒྲས་གང་བར་བསམ༔ཡིད་དུས་གསུམ་གྱི་སྤྲོས་པ་བཅད་ལ་མཉམ་པར་བཞག༔སླར་བླ་མས་ཕཊ་ཅེས་དྲག་ཏུ་བརྗོད་པས་ཉམས་དེ་ལས་སད་པ་ན༔རིགས་དྲུག་གི་འགྲོ་བ་ཐམས་ཅད་ཀྱི་ལུས་ཀྱི་རྣམ་འགྱུར༔ངག་གི་སྒྲ་སྐད༔སེམས་ཀྱི་བདེ་སྡུག་ཐམས་ཅད་ཝལ་གྱིས་ཡིད་ལ་བྱས་ཏེ་སྐྱེ་འགགས་གནས་གསུམ་དང་བྲལ་བའི་དབྱིངས་སུ་ངལ་བསོའོ༔དེ་ནས་རྡོ་རྗེ་སེམས་དཔའི་མེ་ལོང་ལ་འཇའ་ཚོན་འཕྲོ་བ་བསྟན་ཏེ༔ཧཱུྃ༔མ་སྐྱེས་སྟོང་པ་ཤེལ་ལྟ་བུ༔མ་འགགས་གསལ་བ་འཇའ་ཚོན་བཞིན༔དབྱེར་མེད་རིག་པའི་སྙིང་པོ་ཅན༔འོད་གསལ་ངེས་དོན་རྟོགས་པར་གྱིས༔ཨ༔ཞེས་ངོ་སྤྲད༔མི་འགྱུར་བའི་གཟེར་གདབ་པའི་ཕྱིར༔ལུས་དྲང་པོར་བསྲང༔རླུང་རྩོལ་མེད་དུ་བཞག༔མིག་བར་སྣང་དུ་ཧར་རེ་བལྟ༔སེམས་ད་ལྟར་གྱི་ཤེས་པ་སྐད་ཅིག་མའི་ངང་དུ་འཛིན་མེད་ལྷུག་པར་འཇོག༔ཧཱུྃ་ཧཱུྃ་ཧཱུྃ༔ཞེས་རྒྱས་གདབ་བོ༔